PRIENŲ RAJONO SAVIVALDYBĖS ADMINISTRACIJOS

INVESTICIJŲ SKYRIUS

Biudžetinė įstaiga, Laisvės a. 12, LT-59126 Prienai,

tel. +370 319 61 169, el. p. investicijos@prienai.lt

Duomenys kaupiami ir saugomi Juridinių asmenų registre, kodas 288742590

________________________________________________________________________________________________

Prienų rajono savivaldybės tarybai

SPRENDIMO „DĖL 2024–2029 M. KAUNO REGIONO FUNKCINĖS ZONOS STRATEGIJOS PATVIRTINIMO“ PROJEKTO AIŠKINAMASIS RAŠTAS

Sprendimo projekto tikslai, uždaviniai.

Tarybos sprendimo tikslas – patvirtinti 2024–2029 m. Kauno regiono funkcinės zonos strategiją (toliau – Strategija).

Teritorinės strategijos rengiamos, keičiamos ir įgyvendinamos vadovaujantis Tvarios miesto plėtros strategijų ir funkcinių zonų strategijų rengimo ir įgyvendinimo stebėsenos tvarkos aprašu (toliau – Aprašas). Aprašo 53 punktas nustato, kad, gavus Vidaus reikalų ministerijos išvadą, jog funkcinės zonos strategija atitinka 2021–2027 metų Europos Sąjungos fondų investicijų programos 5.2 uždavinio ir Aprašo nuostatas, funkcinės zonos strategiją tvirtina visos ją planuojančios įgyvendinti savivaldybių tarybos ir atitinkamų savivaldybių merai yra įgaliojami pasirašyti susitarimą dėl funkcinės zonos strategijos įgyvendinimo.

Strategijos projektą parengė Kauno regiono plėtros tarybos administracija, įvertinusi savivaldybių pateiktą poreikį ir bendrai įgyvendinti numatytus veiksmus.

Strategijoje numatyti įgyvendinti veiksmai padės didinti regiono turistinį ir investicinį patrauklumą. Vykdant veiksmus bus investuojama į viešosios turizmo infrastruktūros modernizavimą ir sukūrimą, pritaikant gamtos ir kultūros objektus lankymui.

Siūlomos teisinio reguliavimo nuostatos.

Sprendimo projektu nebus keičiamas įstatymo nuostatomis įtvirtintas teisinis reguliavimas.

Laukiami rezultatai.

Patvirtinus Strategiją, bus įgyvendinta išankstinė sąlyga ir atitinkamai pagal Strategijos veiksmus suplanuoti projektai 2022–2030 m. Kauno regiono plėtros plane.

Strategijoje planuojami Prienų r. savivaldybės investiciniai strateginiai veiksmai:

Šaltinių ir Revuonos upelio Prienų mieste pritaikymas lankymui;

Lietuvos didžiojo kunigaikščio Kęstučio paminklo, Nemuno upės ir Karinio miestelio Prienų r. sav. pritaikymas lankymui;

Balbieriškio buvusios dvaro sodybos Prienų r. sav. pritaikymas lankymui;

Čiudiškių, Dukurnonių, Klebiškio, Lepelionių, Norkūnų I, Norkūnų II, Pašlavančio, Pašventupio I, Pelekonių IV piliakalnių ir Surmiaus ežero Prienų r. sav. pritaikymas lankymui.

Bendrai visų savivaldybių, dalyvaujančių Strategijos įgyvendinime, neinvesticinis veiksmas – Jungtinės veiklos sutarties dėl dalies turizmo informacijos centro funkcijų kartu vykdymo Birštono, Kauno m., Kauno r., Kėdainių r., Kaišiadorių r., Jonavos r., Raseinių r. ir Prienų r. savivaldybėse pasirašymas.

Planuojamas strategijos įgyvendinimo laikotarpis – 2024–2029 m.

Lėšų poreikis ir šaltiniai.

Strategijos veiksmų planui įgyvendinti numatyta iš viso 41 191 451,87 Eur, iš jų ES – 33 403 645,05 Eur, SB lėšos – 7 787 806,82 Eur.

Strategijoje numatytų Prienų rajono savivaldybės projektų vertė – 9 145 133,44 Eur, iš jų ES – 7 773 363,42 Eur, SB lėšos – 1 371 770,02 Eur.

Kiti sprendimui priimti reikalingi pagrindimai, skaičiavimai ir paaiškinimai.

Lietuvos Respublikos vidaus reikalų ministerijos 2024 m. gegužės 7 d. raštas Nr. 1D-2260 „Dėl 2024–2029 m. Kauno regiono funkcinės zonos strategijos projekto“, 3 lapai (pridedama).

Lyginamasis variantas.

Nėra.

Investicijų skyriaus vedėja	Vida Tumelienė